Bevatsisumaab

Bevatsisumaab (Bevacizumabum) on keemilise aine kontsentraat, mis kuulub angiogeneesi inhibiitorite hulka ja millest valmistatakse onkoteraapias kasutatav veenisiseselt manustatav infusioon. Bevatsisumaab on ravimi geneeriline nimetus. Ravimi tootenimi on Avastin. Avastini toodab Hoffmann–La Roche ja see on retseptiravim. Avastini kasutatakse koos teiste vähiravimitega ja sellel on tõenduslikult progressioonivaba elumust pikendav toime (3,4 kuult 6,7 kuuni). Bevatsisumaab on rekombinantne inimesele omaseks muudetud monoklonaalne IgG1 antikeha, mis on toodetud DNA tehnoloogia abil hiina hamstri munasarja rakkudes. CAS-i registreerimisnumber on 216974-75-3. PubChemi number on SID 135329020. Farmakoterapeutiline rühm : antineoplastilised ja immunomoduleerivad ained, antineoplastilised ained, muud antineoplastilised ained, monoklonaalsed antikehad, ATC-kood: L01XC07. Sünonüümid: Avastin; rhuMAb-VEGF; UNII-2S9ZZM9Q9V; Anti-VEGF monoclonal antibody; 216974-75-3. Avastini tohib Euroopa Liidus välja kirjutada. Avastin® (Bevacizumabum) on registreeritud Eesti ravimiregistris: ravimiomaduste kokkuvõte. Bevatsisumaab kombinatsioonis fluoropürimidiini sisaldava kemoteraapiaga leiab rakendust käärsoole või pärasoole metastaatilise kartsinoomiga täiskasvanud vähipatsientide raviks. Bevatsisumaab kombinatsioonis paklitakseeliga või kapetsitabiiniga on näidustatud metastaatilise rinnanäärmevähiga täiskasvanud naiste raviks. Bevatsisumaab kombinatsioonis plaatinapreparaati sisaldava kemoteraapiaga on näidustatud mitteopereeritava kaugelearenenud, metastaatilise või retsidiveerunud mittesoomusrakulise mitteväikerakk-kopsuvähiga täiskasvanud patsientide raviks. Bevatsisumaab kombinatsioonis alfa-2a-interferooniga on näidustatud kaugelearenenud ja/või metastaatilise neerurakulise vähiga täiskasvanud patsientide raviks. Bevatsisumaab kombinatsioonis karboplatiini ja paklitakseeliga on näidustatud kaugelearenenud (FIGO staadiumid III B, III C ja IV) epiteliaalse munasarja-, munajuha- või primaarse kõhukelmevähiga täiskasvanud patsientide raviks. Bevatsisumaab kombinatsioonis karboplatiini ja gemtsitabiiniga on näidustatud plaatinale tundliku epiteliaalse munasarja-, munajuha- või primaarse kõhukelmevähiga esimese retsidiiviga täiskasvanud patsientide raviks. Bevatsisumaabi kasutatakse ka teatud arengustaadiumis ajuvähi korral. Soovitatav bevatsisumaabi annustamine oleneb vähivormist. Kahe Avastini 400 mg/16 ml viaali maksumus varieerub vahemikus 5371,20–5815,32 dollarit. Avastini üldised ohutusandmed baseeruvad enam kui 4500 erinevate pahaloomuliste kasvajatega patsientidel esinenud kõrvaltoimetel, kes said kliinilistes uuringutes peamiselt Avastini kombinatsioonis keemiaraviga. Avastiniga põhjuslikult seotud kõrvaltoimed on järgmised: infektsioonid ja infestatsioonid: sepsis, abstsess, kuseteede infektsioonid ja nekrotiseeruv fastsiit; vere ja lümfisüsteemi häired: febriilne neutropeenia, [[leukopeenia, neutropeenia, trombotsütopeenia ja aneemia; immuunsüsteemi häired: ülitundlikkus ja infusioonireaktsioonid; ainevhetussüsteemi häired : isutus ja dehüdratsioon; närvisüsteemi häired: perifeerne sensoorne neuropaatia, düsartria, peavalu, maitsehäire, tserebrovaskuaarne episood, minestus, somnolentsus jt; silma kahjustused; südame häired: kongestiivne südamepuudulikkus, supraventrikulaarne tahhükardia; vaskulaarsed häired: hüpertensioon, venoosne tromboemboolia, arteriaalne tromboemboolia, verejooks ja süvaveeni tromboos; respiratoorsed, rindkere ja mediastiiumi häired: hingeldus, riniit, kopsuverejooks, kopsuemboolia, ninaverejooks, hüpoksia ja pulmonaalhüpertensioon; seedetrakti häired: pärasoole verejooks, stomatiit, kõhukinnisus, kõhulahtisus, iiveldus, oksendamine, seedetrakti perforatsioon, soole perforatsioon, iileus, sooleobstruktsioon, kõhuvalu; naha ja naha aluskoe kahjustused: haava paranemise tüsistused, kuiv nahk; lihase-skeleti kahjustused: liigesevalu, lihasevalu, nõrkus; neerude ja kuseteede häired: proteinuuria ja kuseteede infektsioonid; reproduktiivsüsteemi ja rinnanäärmete häired: munasarjade puudulikkus; üldised kõrvalnähud: väsimus, valu, palavik, limaskestapõletik jt. Rasedus – loomkatsed on näidanud kahjulikku toimet reproduktiivsusele, sh tõsiste väärarengute teket. Arvatakse, et Avastin inhibeerib lootel angiogeneesi ning võib raseduse ajal manustatuna põhjustada tõsiseid väärarenguid. Eesti Arst, Erialauudised, Onkoloogia, 2012; 91(7):373–374 373, lk 374, veebiversioon (vaadatud 20.11.2014) Avastini hinnad, veebiversioon (vaadatud 20.11.2014.a.) (inglise keeles) RAVIMI OMADUSTE KOKKUVÕTE, veebiversioon (vaadatud 20.11.2014.a.) Hans-Peter Gerber, ja Napoleone Ferrara, Pharmacology and Pharmacodynamics of Bevacizumab as Monotherapy or in Combination with Cytotoxic Therapy in Preclinical Studies, Cancer Res, 1. veebruar 2005, 65; 671, veebiversioon (vaadatud 20.11.2014) (inglise keeles) Susannah Motl, Bevacizumab in Combination Chemotherapy for Colorectal and Other Cancers, Am J Health Syst Pharm. 2005;62(10):1021–1032., veebiversioon (vaadatud 20.11.2014) (inglise keeles) EMEA, SCIENTIFIC DISCUSSION, 2005, veebiversioon (vaadatud 20.11.2014) (inglise keeles) Frank A. Scappaticci, Jamey R. Skillings, Scott N. Holden, Hans-Peter Gerber, Kathy Miller, Fairooz Kabbinavar, Emily Bergsland, James Ngai, Eric Holmgren, Jiuzhou Wang ja Herbert Hurwitz, Arterial Thromboembolic Events in Patients with Metastatic Carcinoma Treated with Chemotherapy and Bevacizumab, JNCI J Natl Cancer Inst (2007) 99 (16): 1232–1239., veebiversioon (vaadatud 20.11.2014) (inglise keeles) Euroopa Ravimiamet hindas Avastini (bevatsizumab) kasutamist rinnavähi ravis, 17.12.2010, veebiversioon (vaadatud 20.11.2014) Vähiravifond "Kingitud elu" andis välja esimese toetuse, 30. aprill 2014, Delfi, veebiversioon (vaadatud 20.11.2014) Eesti Haigekassa, Kulutõhususe ja ravikindlustuse eelarve mõju hinnang, veebiversioon (vaadatud 20.11.2014) Fond jätkab neljakordse vanaema ravi toetamist, 14. november 2014, veebiversioon (vaadatud 20.11.2014) Emakakaelavähk *Fond toetab 37-aastase naise võitlust emakakaelavähiga, 16. detsember 2014, veebiversioon (vaadatud 17.12.2014) Noor naine saab võitluseks vähiga üle 5000 euro, 16. juuni 2015 Selles artiklis on kasutatud ingliskeelset artiklit en:Bevacizumab seisuga 20.11.2014.